พณ.เคาะเกณฑ์ระบายข้าวสาร 3 แสนตัน
โพสต์ทูเดย์ - &#8220;พรทิวา&#8221; เคาะเกณฑ์ระบายข้าวสาร 3 แสนตันในสต๊อกรัฐบาลสัปดาห์หน้า ชี้ เป็นช่วงระยะเวลาเหมาะสม
8 ม.ค. 2553

โพสต์ทูเดย์ - “พรทิวา” เคาะเกณฑ์ระบายข้าวสาร 3 แสนตันในสต๊อกรัฐบาลสัปดาห์หน้า ชี้ เป็นช่วงระยะเวลาเหมาะสม 
นางพรทิวา นาคาศัย รมว.พาณิชย์ เปิดเผยว่า ในสัปดาห์หน้าจะเรียกประชุมคณะอนุกรรมการระบายข้าว เพื่อพิจารณาหลักเกณฑ์การระบายข้าวสารในสต๊อกรัฐบาล 3 แสนตัน จากสต๊อกทั้งหมด 6 ล้านตัน ตามนโยบายคณะกรรมการนโยบายข้าวแห่งชาติ (กขช.)  ที่ต้องการให้ระบายข้าวในช่วงราคาดี และไม่กระทบต่อราคาข้าวในตลาด ซึ่งขณะนี้เป็นช่วงระยะเวลาที่เหมาะสมต่อการเปิดระบาย เพราะผลผลิตข้าวนาปีส่วนใหญ่ออกสู่ตลาดแล้ว และแนวโน้มราคาดีขึ้นเรื่อยๆ โดยราคาส่งออกข้าวขาว 5% อยู่ที่ตันละ 590 เหรียญสหรัฐ ข้าวหอมมะลิตันละ 1,090 เหรียญสหรัฐ  
ทั้งนี้ ข้าวที่จะระบายเป็นข้าวใหม่ปี 2551/52 ถือว่าเป็นข้าวคุณภาพดีและตลาดต้องการ โดยมีแผนจะระบายต่อเนื่องครั้งละ 3-5 แสนตัน”
สำหรับ การระบายข้าวแบบรัฐต่อรัฐ (จีทูจี) ยังติดปัญหาเพราะที่ผ่านมาราคาไม่นิ่งพอ เพราะเจรจากับประเทศที่ตกลงซื้อขายได้แล้ว ราคาข้าวปรับขึ้นอีก ทำให้ยังตกลงกันไม่ได้ แต่มีแผนจะเปิดเจรจาใหม่กับหลายประเทศที่เสนอซื้อข้าวไทยเข้ามา อาทิ อินเดีย อินโดนีเซีย 
 นางสาวกอบสุข เอี่ยมสุรีย์ นายกสมาคมผู้ส่งออกข้าวไทย กล่าวว่า เห็นด้วยที่จะระบายข้าวในสต๊อก แต่ควรระบายในปริมาณไม่เกิน 3-5 แสนตัน ต่อเนื่องทุกๆ 2 เดือน โดยระบายเพื่อจำหน่ายในประเทศและส่งออก แบบไม่ยกล็อต เพื่อไม่ใช้ราคาข้าวผันผวนมาก